b'\n_START_ARTICLE_\nHyrtakina\n_START_SECTION_\nHistoria\n_START_PARAGRAPH_\nHyrtakinan asutus syntyi viimeist\xc3\xa4\xc3\xa4n arkaaisella kaudella ja se kukoisti erityisesti hellenistisell\xc3\xa4 kaudella. 200-luvulla eaa. kaupunki oli osa vuoriston kaupunkivaltioiden liittoa, johon kuuluivat my\xc3\xb6s Elyros, Lissos, Poikilassos, Syia ja Tarrha. Hyrtakinan tiedet\xc3\xa4\xc3\xa4n ly\xc3\xb6neen omaa rahaa. Roomalaisella kaudella kaupunki taantui._NEWLINE_Hyrtakinan arkeologiset kaivaukset alkoivat vuonna 1939 Vas\xc3\xadleios Theofane\xc3\xaddiksen johdolla.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nHyrtakinan akropolis eli linnavuori sijaitsi nykyisin nimell\xc3\xa4 Kastr\xc3\xad tunnetulla kukkulalla. Kaupungin merkitt\xc3\xa4vimpiin l\xc3\xb6yt\xc3\xb6ihin lukeutuvat Panille omistetun ulkoilmapyh\xc3\xa4k\xc3\xb6n j\xc3\xa4\xc3\xa4nteet. Pyh\xc3\xa4kk\xc3\xb6 oli rakennettu hellenistisell\xc3\xa4 kaudella tai varhaisella roomalaisella kaudella. Sen koko oli noin 23 x 6 metri\xc3\xa4. Kaupungissa on ollut my\xc3\xb6s Heralle omistettu temppeli sek\xc3\xa4 Demeterin pyh\xc3\xa4kk\xc3\xb6. Hyrtakinassa on s\xc3\xa4ilynyt my\xc3\xb6s muun muassa j\xc3\xa4\xc3\xa4nteit\xc3\xa4 julkisista ja yksityisist\xc3\xa4 rakennuksista, kaupunkia ymp\xc3\xa4r\xc3\xb6inytt\xc3\xa4 linnoitusmuuria sek\xc3\xa4 j\xc3\xa4\xc3\xa4nteit\xc3\xa4 tiest\xc3\xa4, joka yhdisti kaupungin Lissokseen. Muurien ulkopuolelta kukkulan rinteest\xc3\xa4 on l\xc3\xb6ydetty lukuisia hautoja.'